## Turisme destaca el paper de la gastronomia en la dinamització, la diversificació i en el posicionament turístic

*** El secretari autonòmic de Turisme, José Manuel Camarero, ha participat en la Jornada Gastronòmica d’Orihuela que organitza la Cambra de Comerç amb la col·laboració de Turisme Comunitat Valenciana**

El secretari autonòmic de Turisme, José Manuel Camarero, ha destacat l’“important paper que té la gastronomia com a element per a dinamitzar, diversificar i elevar el nostre posicionament turístic”.

Així s’ha pronunciat José Manuel Camarero a Orihuela, a on ha participat este dilluns en la Jornada Gastronòmica d’Orihuela, una activitat organitzada per la Cambra de Comerç oriolana que compta amb el suport de Turisme Comunitat Valenciana i la marca gastronòmica L’Exquisit Mediterrani.

Camarero ha remarcat que, a través del conveni de col·laboració entre Turisme amb el Consell de Cambres de la Comunitat Valenciana, “posem una gran dedicació a organitzar esta mena de jornades amb l’objectiu que ajuden a tots a donar més impuls a la gastronomia, que ja s’ha convertit en una de les principals motivacions de viatge a escala mundial”.

En este sentit, ha assenyalat que el 25 % dels turistes que visiten la Comunitat Valenciana ja ho fan moguts per l’oferta gastronòmica, i a més el seu gasto mitjà supera un 30 % el d’altres segments. Per això, ha destacat que “este producte encaixa a la perfecció en la nostra estratègia de desestacionalització i obertura a nous segments amb un tiquet mitjà que siga superior”.

Durant la jornada, el secretari autonòmic de Turisme també ha reconegut la importància de l’activitat de l’hostaleria a la Comunitat Valenciana, ja que, segons ha assegurat, “és una part fonamental de la nostra identitat, forma part del nostre ADN com a societat i, a més, és un potent motor econòmic i dinamitzador del nostre territori”, al mateix temps que ha felicitat els xefs que participaran en la jornada.

**Jornada Gastronòmica d’Orihuela**

En esta edició, sis reconeguts xefs participen en una sessió de debat i demostracions sobre la gastronomia oriolana i explicaran com unir la cuina tradicional amb la innovació per a impulsar-la com a palanca turística d’este municipi.

En la jornada destaca la participació com a xef convidada de María José San Román, guardonada amb dos Sols Repsol, una Estrela Michelin, un Sol Sostenible i la Medalla d’Or al Mèrit en les Belles Arts.

A més, Francisco Javier Sala, de restaurant Casa Pepe, elaborarà una interpretació de la gamba amb allada; Miguel Ángel Montesinos, del restaurant La Galería de la Mirada, realitzarà un pastisset de parpatana a la brasa amb maionesa de hoisin, i el xef Agustín Martínez, d’Agus Gastro Bar, delectarà els assistents amb un arròs dels tres ‘puñaos’.

També participen en la jornada Juan Antonio Campoy, xef del restaurant El Divino, que prepararà una carxofa amb manetes de porc, i Rubén Vicente Aniorte, de la pastisseria Obrador Delicias, guanyador del segon Concurs de Mones i Tonyes d’Alacant Gastronòmica.

Fecha: 21/10/2024